SA Gemeente Dankfees 2010
Elke jaar aan die einde van September is dit Dankfees tyd. Dis nou maar wors, diep in ons boereharte kom ons nie weg van lekker eet en lekker kuier nie. Hoe beter die geselskap natuurlik, hoe beter is die kos!
Die afgelope klompie jaar het die SA Gemeente se Dankfees 'n instelling geword wat 'n mens eenvoudig nie mag misloop nie!
As daar nou een ding is wat ons op hierdie eiland mis, dan is dit die kans om sommer lekker saam met 'n klomp ander Suid-Afrikaners te kuier en dit maak die Dankfees 'n ideale geleentheid! Die doel van die fees is om saam met vriende aan die Here dankie te sê. Alle wins word aan 'n Charity of buite die gemeente aan 'n verdienstelike saak geskenk! Die Dankfees beloof om vanjaar weer 'n baie groot saamtrek te wees van Suid-Afrikaners.
Moet dit nie misloop nie! Ons kry elke jaar mense wat letterlik vanuit die noorde afry vir hierdie fees.
Wat is nou lekkerder as om met so 'n geleentheid saam met ou vriende (en natuurlik nuwe vriende) vir 'n dag lank net boerekos te eet en te kuier en saam te speel en te lag! Braaivleis en vetkoek, boerewors rolletjies en pannekoek, basaarpoeding en potjiekos maak enige boerseun se hart mos warm klop.
Hierdie jaar se fees vind op Saterdag 25 September 2010 op die Hop Farm, Paddock Wood, TN12 6PY in Kent plaas. Die fees begin die oggend van 09:00 en hou die heel dag aan. Daar gaan genoeg speel en vermaak-plek wees vir die kinders (en vir die pa's), boeresport vir ons almal, eetgoed vir die hele familie en baie goeie geselskap!
Sit die dag een kant en kom. Of om die naweek die moeite werd te maak is daar vir die kranige kampeerders kampgeriewe beskikbaar, sodat 'n mens ordentlik saam met jou mense kan wegkom! Dit is die ideale kans om sommer al jou vriende bymekaar te maak.